Pasívny príjem

Pasívny príjem alebo pasívny dôchodok má v oblasti podnikovej ekonomiky a daní niekoľko (väčšinou podobných, ale odlišných) definícií:
všeobecne: bezprácny príjem (podrobnosti pozri nižšie)
v oblasti daní: 
v Common Reporting Standard organizácie OECD (a podobne vo FATCA): (pasívne) príjmy z prenájmu, dividendy, úroky a podobné príjmy (aj príjmy zo swapov a anuity), (pasívne) licenčné poplatky, kapitálové zisky a príjmy z „cash value insurance contracts“
v daňovom práve USA (2 významy): 
podľa § 469 Daňového zákonníka: príjmy z prenájmu a príjmy z podielov v podnikoch (okrem akcioviek), ktoré dotyčný neriadi (podrobnosti pozri nižšie)
podľa § 513 ods. b Daňového zákonníka: vedľajší príjem, ktorý podnik inak v zásade oslobodený od dane, generuje len pasívne a ktorý je preto (rovnako ako hlavný príjem podniku) nezdanený, patria sem niektoré príjmy z prenájmu, dividendy, úroky, licenčné poplatky a kapitálové zisky
zriedkavo: tá časť daňového príjmu daňového poplatníka, ktorá môže byť použitá na úhradu strát z predchádzajúcich rokov a teda sa z nej fakticky neplatí žiadna daň z príjmov (z hľadiska výbercu dane je pasívna, lebo neprináša aktívne žiadnu daň)
v medzinárodných financiách: príjem podniku z činností v daňovom raji

Pasívny príjem ako bezprácny príjem 
Výraz pasívny príjem sa primárne používa ako nejasne definované skôr hovorové označenie pre príjem dosahovaný (spravidla pravidelne) s malým alebo nulovým úsilím (alebo len s nejakým úsilím úplne na začiatku plynutia príjmu), resp. dosahovaný bez aktívnej práce. Konkrétne pasívny príjem zahŕňa v užšom zmysle príjmy z prenájmu a príjmy z podielov v podnikoch ktoré dotyčný neriadi, v širšom zmysle aj úroky a príjmy z cenných papierov a fondov (dividendy, kupóny, výnosy z fondov a pod.), licenčné poplatky (vrátane tantiém autorov), kapitálové zisky (napríklad nárast ceny akcie či nehnuteľnosti) a v najširšom zmysle aj výnosy z automatizovaných obchodovacích systémov, výnosy z reklamy umiestnenej na vlastnej webovej stránke, starobný dôchodok, výhru v lotérii, prácu z domu (online) a pod.

Pasívny príjem podľa § 469 Daňového zákonníka USA 
Pasívny príjem („passive income“ alebo „passive activity income“) je príjem (ako opak straty) z tzv. pasívnych aktivít, t.j. z prenájmov a podnikateľských činností, na ktorých činnosti sa dotyčný „nezúčastňuje podstatným spôsobom“. Patrí sem (odhliadnuc od pár výnimiek) príjem z prenájmu zariadenia a nehnuteľností a príjem z podielov v podnikoch, na ktorých sa dotyčný nezúčastňuje podstatným spôsobom, okrem príjmu z akcií akciových spoločností. Pasívny príjem sa na daňové účely smie započítať len s pasívnou stratou. Opakom je nepasívny príjem, t. j. aktívny príjem a portfóliový príjem.

Referencie 

Ekonomika